Poltár 17. apríla (TASR) - Už aj Novohrad bude mať svojho majstra vo varení a jedení bryndzových halušiek. Radnica okresného mesta Poltár sa totiž rozhodla usporiadať v tejto pre Slovensko typickej disciplíne majstrovstvá svojho regiónu. Prví majstri budú vyhlásení po súťaži, ktorá sa uskutoční v sobotu 17. mája.
Ako TASR informoval hovorca primátora mesta Ondrej Lepiš, každé družstvo dostane na prípravu halušiek od organizátorov iba stôl a drevo na kúrenie. Štvorčlenné družstvá si musia so sebou priniesť kotlík s náradím a surovinami na prípravu halušiek. Pravidlá sú približne rovnaké, ako na podobných súťažiach, ktorých je po celom Slovensku niekoľko. Súťažiaci sa musia prihlásiť do 12. mája.
Majstrovstvá sa uskutočnia v Poltári na námestí pred kultúrnym domom. Súťaž bude súčasťou poltárskeho jarmoku.